ΓΡΑΠΤΗ ΕΡΩΤΗΣΗ E-1156/97 υποβολή: Markus Ferber (PPE) προς την Επιτροπή (26 Μαρτίου 1997)

Θέμα: Ζήτημα της νομιμότητας της αυστριακής ρύθμισης περί διοδίων για λεωφορεία στην περιοχή της πόλης του Salzburg σύμφωνα με το δίκαιο της ΕΕ

Η πόλη του Salzburg απαιτεί προκειμένου να εισέλθουν στην περιοχή της πόλεως λεωφορεία, να λάβουν αυτά άδεια, η οποία χορηγείται έναντι τέλους 500 αυστριακών σελλινίων μόνο σε δύο σημεία στον αυτοκινητόδρομο. Προκειμένου να κυκλοφορήσει στον αυτοκινητόδρομο πρέπει το λεωφορείο να έχει αποκτήσει έναντι τιμήματος ένα σήμα του αυτοκινητοδρόμου, με αποτέλεσμα να πρέπει να καταβληθεί δύο φορές τίμημα προκειμένου να κυκλοφορήσει στην περιοχή της πόλης.

1. Είναι γενικώς επιτρεπτή αυτή η διπλή επιβολή διοδίων σύμφωνα με το ευρωπαϊκό δίκαιο;

2. Μπορεί η πόλη του Salzburg να κληθεί περαιτέρω σύμφωνα με το ευρωπαϊκο δίκαιο να τροποποιήσει τον κανονισμό της πόλεως του Salzburg προς την κατεύθυνση, ώστε οδικοί άξονες διόδου για την κυκλοφορία λεωφορείων να απαλλαγούν από αυτό το τέλος αδείας, όταν διαπιστωθεί, ότι τα λεωφορεία δεν θέλουν να κυκλοφορήσουν εντός της πόλεως του Salzburg, αλλά θέλουν μόνον να κυκλοφορήσουν μεταξύ των μεθοριακών σταθμών Freilassing, Walserberg ή Schwarzberg και στα ομόσπονδα κράτη του Salzburg, Steiermark ή Kδrnten και δεν επιθυμούν για το σκοπό αυτό να χρησιμοποιήσουν ειδικά τον αυτοκινητόδρομο. Έως τώρα όλες οι εθνικές ή ομοσπονδιακές οδοί που βρίσκονται κοντά στα σύνορα διέρχονται μέσω της περιοχής της πόλης του Salzburg και δεν υπάρχουν διάδρομοι στους οποίους να μην έχει επιβληθεί τέλος.

Απάντηση του κ. Kinnock εξ ονόματος της Επιτροπής (22 Μαΐου 1997)

Γενικά αληθεύει ότι τα λεωφορεία που εισέρχονται στην πόλη του Salzburg υποχρεώνονται στην καταβολή διοδίων. Είναι επίσης δυνατή η προγενέστερη προμήθεια αδείας, και υπάρχουν δύο σημεία όπου ένας οδηγός λεωφορείου μπορεί να την προμηθευτεί αμέσως. Το πρώτο βρίσκεται στην βόρεια έξοδο του Salzburg στον αυτοκινητόδρομο Α1 (με κατεύθυνση την Βιέννη). Το δεύτερο βρίσκεται στην Alpenstraίe, στο νότιο Salzburg, και το οποίο δεν συνδέεται με αυτοκινητόδρομο. Η πρόσβαση σε αυτό είναι ωστόσο δυνατή μέσω της μεθοριακής εισόδου Hangenden Stein/Marktschellenberg ή από άλλα σημεία εισόδου στον Νότο.

Δεδομένου ότι δεν υπάρχει ειδική κοινοτική νομοθεσία που διέπει την επιβολή οδικών τελών στα λεωφορεία, η καταβολή διοδίων όπως αυτό που απαιτεί η πόλη του Salzburg μπορεί να θεωρηθεί ως μέτρο σχετικό με τον έλεγχο της κυκλοφορίας υπό την προϋπόθεση ότι δεν εισάγει διακρίσεις κατά των οδηγών μη αυστριακών λεωφορείων που είναι εγγεγραμμένα σε άλλο κράτος μέλος της Κοινότητας, και εφόσον έχει αναλογικό χαρακτήρα.

Η Επιτροπή πιστεύει ότι η καταβολή διοδίων για την είσοδο στην πόλη του Salzburg είναι αποδεκτή ως μέτρο ελέγχου της κυκλοφορίας, εφόσον το εν λόγω καθεστώς είναι συμβατό με τις βασικές αρχές της συνθήκης ΕΚ και δεν εισάγει διακρίσεις κατά μη αυστριακών φορέων εκμετάλλευσης λεωφορείων που είναι εγγεγραμμένα στην Κοινότητα.

Εάν ο προορισμός του λεωφορείου είναι το Land Salzburg, το Kδrnten ή το Steiermark, υπάρχουν τουλάχιστον δύο μεθοριακές είσοδοι (Hangenden Stein στο νότιο μέρος της πόλης καθ'οδόν προς την Νότια Αυστρία και το Laufen, στο βόρειο τμήμα της πόλης) με τις οποίες δεν είναι αναγκαίο να διασχίσει κανείς οδικώς την πόλη του Salzburg ή να χρησιμοποιήσει αυτοκινητόδρομο.

Η Επιτροπή θα ήθελε να επισημάνει στο Αξιότιμο Μέλος του Κοινοβουλίου το γεγονός ότι το σημείο εισόδου Walserberg, το οποίο ανέφερε, αποτελεί σημείο εισόδου μέσω αυτοκινητοδρόμου. Αυτό σημαίνει ότι τα λεωφορεία πρέπει να είναι εφοδιασμένα με αυστριακό δελτίο διοδίων αυτοκινητοδρόμων, εφόσον διασχίζουν την μεθόριο στο σημείο αυτό.